
Πέμπτη, 07.07.2016
 
ΔΕΛΤΙΟ ΤΥΠΟΥ  
Η διόγκωση των ληξιπρόθεσμων οφειλών συνεχίζεται, 
στερώντας ρευστότητα από την πραγματική οικονομία
 
Ο Συντονιστής Οικονομικών Υποθέσεων της Νέας Δημοκρατίας, βουλευτής Φθιώτιδας, κ. Χρήστος Σταϊκούρας, και ο υπεύθυνος του Τομέα Δημοσιονομικής Πολιτικής Γ.Λ.Κ., βουλευτής Κορίνθου, κ. Χρίστος Δήμας, για τη διόγκωση και αποπληρωμή ληξιπρόθεσμων οφειλών, έκαναν την ακόλουθη δήλωση:
              «Η διόγκωση των ληξιπρόθεσμων υποχρεώσεων του Δημοσίου συνεχίζεται, στερώντας ρευστότητα από την πραγματική οικονομία. Συγκεκριμένα, οι οφειλές αυτές υπερβαίνουν πλέον τα 7 δις ευρώ, αυξημένες κατά 3,2 δις ευρώ ή κατά 84% από το τέλος του 2014!
              Και από αυτές, στην καλύτερη περίπτωση, μόλις το 50% θα μπορούσε να αποπληρωθεί μέχρι το τέλος του έτους, επαναφέροντας στο τέλος του 2016 την κατάσταση εκεί που ήταν στο τέλος του 2014. 
              Και αυτό, υπό την προϋπόθεση ότι δεν θα δημιουργηθεί στο μεσοδιάστημα μια νέα ‘’γενιά’’ ληξιπρόθεσμων οφειλών, κάτι που είναι εξαιρετικά αμφίβολο με τη σημερινή ανερμάτιστη διακυβέρνηση.
              Διακυβέρνηση που οδήγησε τη χώρα στην ύφεση, στην οποία και παραμένει». 

